Gheorghe Flutur la lansarea candidaturii primarului din Mănăstirea Humorului: „Viorel Croitoru este un foarte bun gospodar, un primar care a făcut multe lucruri bune pentru cetățenii comunei”
Într-o sală arhiplină în căminul cultural de la Mănăstirea Humorului, președintele PNL Suceava și al Consiliului Județean, Gheorghe Flutur, alături de senatorul Daniel Cadariu și de vicepreședintele PNL Suceava, Gheorghe Niță s-au întâlnit cu mănăstirenii ca la ei acasă. În cadrul evenimentului de lansare a candidaturii din partea PNL pentru Primăria Mănăstirea Humorului, a actualului primar Viorel Croitoru, Gheorghe Flutur a subliniat că aici și-a început meseria lui de bază, îl leagă multe amintiri frumoase, iar acesta localitate i-a dat de-a lungul timpului printre cele mai multe voturi din județul Suceava. „Viorel Croitoru este un primar la primul mandat, un foarte bun specialist în cadastru, un foarte bun gospodar, un primar care a făcut multe lucruri bune pentru cetățenii comunei, și care are multe proiecte pregătite la finanțare pentru drumuri, apă, canalizare, parc cu panouri fotovoltaice, centru medical permanent, în localitatea declarată anul trecut stațiune turistică de interes local care în prezent are peste 700 de locuri de cazare, și a devenit o zonă turistică de mare atracție făcând legătura între Mânăstirea Humorului și Bazilica „Adormirea Maicii Domnului” din Cacica peste Pasul Pleșa”, a transmis Gheorghe Flutur.